Lõppenud hooajal Eesti parimaks suusasportlaseks kerkinud Roland Lessing otsustas tippspordis jätkata ka järgmisel aastal.
Järgmisel nädalal 37. sünnipäeva tähistav Lessing tuli Kontiolahti MM-il 20 km sõidus 15. kohale ja Oberhofi MK-etapil õnnestus tal teenida sprindis 7. koht. Kui vahetult MM-i järel ei osanud laskesuusataja öelda, kas karjäär jätkub, siis nüüd on otsus küps.
„Hetkeseisuga jätkan sportimist. Ühtegi ideaalset sõitu tänavu välja ei tulnud. Seega on potentsiaali paremaid kohti välja sõita,“ rääkis Lessing, kes arvestab tulevikuplaane tehes koondise vajaduste ja pealekasvava noore põlvkonnaga. „Sõidan, kaua mind vaja on. Ma absoluutselt ei kavatse kellelegi teele ette jääda.“
Osalt just tänu Lessingu ilusale hooajale teenis Eesti meeskond tänavu Rahvuste Karika arvestuses 17. koha ja järgmisel hooajal saame MK-sarjas taas kolme mehe asemel neli starti saata.